Musikant se moordenaar kry parool  Nkululeko Habedi. (Foto: Facebook) Die vrou wat destyds skuldig bevind is vir die moord op die musikant Nkululeko “Flabba” Habedi, is Dinsdag op parool vrygelaat. Maroela Media het vroeër berig dat Sindisiwe Manqele in Maart 2016 – ’n jaar ná Habedi se dood – tot 12 jaar tronkstraf gevonnis is. Die departement van korrektiewe dienste het Dinsdag in ŉ verklaring gesê dat die paroolraad Manqele se profiel beoordeel het nadat die gevallebestuurskomitee die profiel asook ander dokumentasie vir die doel van parooloorweging ingedien het. Die besluit is toe geneem om wel parool toe te staan. Volgens die departement het Manqele ook ŉ “positiewe ondersteuningsnetwerk”, iets wat tot die finale besluit bygedra het. “Haar vrylating op parool strook met die Wet op Korrektiewe Dienste, wat die minimum vonnis bepaal wat ŉ gevangene moet uitdien voordat hulle vir parool in aanmerking kan kom. “Manqele aanvaar verantwoordelikheid vir die oortreding wat sy begaan het en het berou daaroor. Sy het al die geïdentifiseerde programme voltooi soos in haar korrektiewe vonnisplan uiteengesit en ook in 2018 aan die slagoffer-oortreder-dialoog deelgeneem.” Die departement benadruk dat parool nie die einde van ŉ vonnis beteken nie. Manqele sal nou vir die res van haar vonnistydperk gemeenskapsdiens doen. Sy sal tot en met die verstryking van haar vonnis in 2028 aan verskeie regulasies vir gemeenskapsdiens moet voldoen en ook onder toesig wees. Habedi (38), was ten tyde van sy dood ŉ lid van die hip-hop-groep Skwatta Kamp. Manqele en Habedi was in ’n verhouding en sy het destyds aangevoer dat sy uit selfverdediging opgetree het en nie bedoel het om hom dood te steek nie. Sy het glo ook kort ná die voorval selfmoord probeer pleeg deur haar polse met ’n gebreekte bottel te sny.